শৌচাগারে যাওয়া নিয়ে বিবাদের সূত্রপাত। যার জেরে রণক্ষেত্রের চেহারা নিল কসবার সুইনহো লেনের তালবাগান বস্তি এলাকা। দুষ্কৃতীদের হামলায় নিহত হলেন পলাশ জানা নামে এক ব্যক্তি।
মঙ্গলবার বস্তিতে হামলার সময় পলাশকে ছুরি দিয়ে একাধিক বার আঘাত করে জয়দেব দাস নামে এক দুষ্কৃতী। এদিন রাতে শহরের একটি বেসরকারি হাসপাতালে পলাশের মৃত্যু হয়। হাসপাতাল সূত্রের খবর, একাধিক আঘাতের ফলে অতিরিক্ত রক্তক্ষরণের ফলেই তাঁর মৃত্যু হয়েছে। আহত হয়েছেন তিনজন। 
এদিনের অশান্তির ঘটনায় নাম জড়িয়েছে তৃণমূল কাউন্সিলর বিজনলাল মুখোপাধ্যায়ের। যদিও তাঁর দাবি, ‘‘বস্তিতে শৌচাগার এবং জল ব্যবহার নিয়ে গন্ডগোল হয়েছে।’’ ঘটনায় জয়দেব-সহ পাঁচজনকে গ্রেফতার করা হয়েছে। ঘটনার জেরে কিছুক্ষণের জন্য রুবি-গড়িয়াহাট কানেক্টর অবরোধ করেন এলাকাবাসীরা। ডিসি(এসএসডি) বি বি চন্দ্রশেখর বলেন, ‘‘মূল অভিযুক্ত গ্রেফতার হয়েছে। বাকিদের খোঁজে তল্লাশি চলছে।’’

গোলমালের সূত্রপাত সোমবার সকালে। বেদিয়াডাঙা ফার্স্ট লেন বস্তিতে শৌচাগারে যাওয়া নিয়ে জয়দেবের স্ত্রী মামণির সঙ্গে বচসা হয়েছিল বস্তিবাসী বাবু হালদারের স্ত্রী সীমার। স্থানীয়দের হস্তক্ষেপে তা থেমে গেলেও রাতে আবার বচসায় জড়িয়ে পড়ে ওই দু’টি পরিবার। এলাকাবাসীদের একাংশ জানিয়েছেন, এদিন সকালে বাবু কর্মস্থলে যাওয়ার জন্য বাড়ি থেকে বার হতেই তাঁকে ঘিরে ধরে জয়দেব এবং তার শাগরেদরা। রড দিয়ে বেধড়ক মারধর করা হয়। এরপর বালিগঞ্জ রেলস্টেশনের কাছে লাইনের ধারে বাবুকে ফেলে দিয়ে চলে যায় দু্ষ্কৃতীরা। খবর পেয়ে এলাকাবাসীরা রেললাইনের পাশ থেকে তাঁকে উদ্ধার করে এম আর বাঙ্গুর হাসপাতালে পাঠানোর ব্যবস্থা করেন।

বেলা ১২টা নাগাদ ফের দলবল নিয়ে বস্তিতে চড়াও হয় জয়দেব। তার বাহিনী বস্তিবাসীদের বেধড়ক মারধর শুরু করে। বাবুকে উদ্ধার করার পর কয়েকজন বস্তিবাসী এলাকায় ফিরছিলেন। তাঁরাও হামলার মুখে পড়েন। পলাশকে সামনে পেয়ে ছুরি নিয়ে আক্রমণ করে জয়দেব। তার শাগরেদরা এলাকার দুই বাসিন্দা বিনয় সিংহ এবং দয়াশঙ্কর সিংহকেও বেধড়ক মারধর করে। পরে এলাকা ছেড়ে পালায় জয়দেব বাহিনী।
এলাকাবাসীর অভিযোগ, দুষ্কৃতীরাজ কায়েম রাখার জন্যই জয়দেব হামলা চালিয়েছে। বিনয়ের অভিযোগ, এলাকায় বহু বেআইনি নির্মাণ হচ্ছে। যার নেপথ্যে রয়েছে জয়দেব। কয়েকজন স্থানীয় বাসিন্দা জানিয়েছেন, স্থানীয় কাউন্সিলর বিজনলালের মদতেই জয়দেবের বাড়বাড়ন্ত। বিজনলাল অবশ্য যাবতীয় অভিযোগ উড়িয়ে দিয়েছেন।